དེ་ཡང་མཛད་སྒོའི་ཐོག་མར་བོད་ཀྱི་རྒྱལ་གླུ་ཕུལ་རྗེས་དབུས་བོད་མིའིི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་ཕེབས་བསུའི་ངོ་སྤྲོད་དང་གསུང་བཤད་གནང་དོན།བཀའ་ཤག་སྐབས་༡༤པས་ཕྱི་ལོ་༢༠༡༤ལོ་འདི་བཞིན་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་ལ་བཀའ་དྲིན་རྗེས་དྲན་གྱི་ལོར་སྲུང་བརྩི་ཞུ་བཞིན་ཡོད་པ་དང་འབྲེལ།འདི་ལོར་༸གོང་ས་མཆོག་ལ་ནོ་བེལ་ཞི་བདེའི་གཟེངས་རྟགས་འབུལ་ལམ་ཞུས་ཏེ་མི་ལོ་༢༥འཁོར་བའི་མཛད་སྒོར་ཆེད་མངགས་ལྕམ་སྐུ་ཤི་རི་ཨི་བྷ་ཌི་མཆོག་དང་ལྕམ་སྐུ་ཇོ་ཌི་ཝི་ལི་ཡམ་སི་རྣམ་གཉིས་གདན་ཞུ་གནང་དགོས་དོན་ནི།ཁོང་རྣམ་གཉིས་༸གོང་ས་མཆོག་དང་ཐུགས་ཉེ་པོ་ཡོད་པ་མ་ཟད།བོད་དོན་ཐོག་ཁ་ཞེ་གཉིས་མེད་ཀྱིས་རྒྱབ་སྐྱོར་གནང་གི་ཡོད།དེ་བཞིན་ཕྱི་ཟླ་༡༠ཚེས་༢ནི་བདག་ཉིད་ཆེན་པོ་གཱན་དྷི་མཆོག་གི་འཁྲུངས་སྐར་ཡིན་སྟབས།བཀའ་ཤག་ནས་ཆེད་མངགས་འདི་ཉིན་དུས་དྲན་སྲུང་བརྩི་ཞུས་ན་འོས་འཚམ་པ་ཞིག་ཆགས་ཡོད།འཛམ་གླིང་སྤྱི་ཡོངས་ནང་ཞི་བདེ་དང་འཚེ་མེད་ཞི་བའི་ལམ་བདག་ཉིད་ཆེན་པོ་གཱན་དྷི་མཆོག་གིས་དུས་རྒྱུན་དུ་གསུངས་ཡོད་པ་དང་ལག་བསྟར་གནང་ཡོད་པ་ཚང་མས་མཁྱེན་གསལ་རེད།ནོ་བྷེལ་ཞི་བདེའི་གཟེངས་རྟགས་ཚོགས་ཆུང་ངོས་ནས་མི་སྣ་འཚོ་བཞུགས་མེད་མཁན་ཚོར་གཟེངས་རྟགས་འདི་འབུལ་ལམ་ཞུ་གི་མེད་པར་བརྟེན།བདག་ཉིད་ཆེན་པོ་གཱན་དྷི་མཆོག་ལ་གཟེངས་རྟགས་འདི་ཕུལ་ཐབས་མེད།འཛམ་གླིང་ཁྱོན་ཡོངས་ནས་ནོ་བྷེལ་ཞི་བདེའི་གཟེངས་རྟགས་འབུལ་ལམ་ཞུ་ཁོངས་ནས་མེས་པོ་དམ་པ་གཱན་དྷི་མཆོག་གཙོ་བོ་ཞིག་ཆགས་ཀྱི་ཡོད་པ་ངོས་འཛིན་ཞུ་བཞིན་ཡོད།དེར་བརྟེན་ཁོང་གི་འཁྲུངས་སྐར་ཉིན་མོར་ང་ཚོས་དུས་དྲན་འདི་སྲུང་བརྩི་ཞུས་པ་ཞིག་ཡིན།ཅེས་དང་།དེ་རྗེས་༧གོང་ས་མཆོག་དང་ལྕམ་ཤི་རི་ཨི་བྷ་ཌི་མཆོག་དང་ལྕམ་སྐུ་ཇོ་ཌི་ཝི་ལི་ཡམ་སི་མཆོག་རྣམ་གཉིས་ཐུགས་རྗེ་ཆེ་ཞུས་ཡོད་པ་མ་ཟད།ལྕམ་རྣམ་གཉིས་ངོ་སྤྲོད་གནང་ཡོད་པ་རེད།